רון מיואק

רון מיואק (שמו המלא הנס רונלד מיואק, באנגלית Hans Ronald Mueck; נולד בשנת 1958) הוא פסל יליד אוסטרליה, היוצר בסגנון היפר-ריאליסטי ומתגורר בבריטניה.<ref name=":0"></ref>

== ראשית דרכו ==
מיואק נולד בשנת 1958 להורים ממוצא גרמני במלבורן, אוסטרליה, שעסקו ביצור צעצועים. בתחילת דרכו המקצועית עבד מיואק בתחום האפקטים המיוחדים לטלוויזיה וקולנוע. הוא התמחה בבניית דגמים והנפשה אלקטרונית. ועבד בארצות הברית ובבריטניה. בשנת 1986 שיתף פעולה עם ג'ים הנסון (יוצר סדרת הטלוויזיה "החבובות") בהפקת סרט הפנטזיה המוזיקלי "המבוך" בו כיכב דייוויד בואי. מיואק היה אחראי על דמות הבובה לודו (Ludo). למרות הצלחותיו היה מתוסכל מכך שעבודות שטרח עליהן רבות זכו לתצוגה באופן דו-ממדי בלבד בטלוויזיה או בקולנוע.<ref name=":0" />

בבריטניה הוא נישא לקרוליין ווילינג (Caroline Willing), תסריטאית, וביתה של הציירת, ילידת פורטוגל, פאולה רגו (Paula Rego). לזוג יש שתי בנות. במהלך חופשה משפחתית בארצות הברית, התרשמה פאולה רגו מפסל של דרקון שיצר מיואק לבנותיו בחול, בחוף הים. היא הזמינה אצל מיואק פסל בדמותו של פינוקיו, כהכנה לעבודותיה עבור תערוכה קבוצתית בשם "בכבלי השכחה: אמנות וקולנוע" שהתקיימה בגלריה הייורד (Hayward gallery) בלונדון. מויאק יצר את פינוקיו כפסל היפר-ריאליסטי, בגובה של כ-82 ס"מ, כילד הלבוש תחתונים בלבד<ref>ראה [http://www.artnet.com/artists/ron-mueck/pinocchio-6x0uD-pkaTBeWvv0kB1kZA2 תמונת הפסל "פינוקיו"] באתר artnet.com</ref>. האספן וסוחר האמנות צ'ארלס סאצ'י, הבעלים של גלריית סאצ'י בלונדון ראה את פינוקיו ומיד הזמין ממיואק עבודה נוספת.<ref></ref> הודות לעבודה שהזמין סאצ'י התפרסם מיואק ברחבי העולם. היצירה שכונתה "אבא מת" ("Dead Dad") הוצגה בתערוכה בשם "תחושות" באקדמיה המלכותית לאמנות בלונדון בשנת 1997 בה השתתפו כמה מהפסלים המודרניים המובילים בבריטניה.<ref>בתערוכה הוצגו גם עבודות של דמיאן הירסט, טרייסי אמין, מרכוס הרווי (Marcus Harvey) ואחרים.</ref> הפסל מתאר את גופתו העירומה של אביו של מיואק, שנפטר זה לא מכבר, שוכב על גבו. הפסל בקנה מידה של כמחצית גודל טבעי, באורך כ-90 ס"מ מבוסס על זכרונו ודמיונו של האמן.<ref></ref> פסל זה זכה למירב תשומת הלב בתערוכה, ולשבחי הביקורת והקהל הרחב.

== הטכניקה ==
367x367px
עבודותיו של מיואק מאופיינות ברמת דיוק גבוהה וביצוע מדוקדק עד אחרון הפרטים בגופם של נושאי יצירתו. פסליו נראים כגרסה נוספת של המראה האנושי וכוללים בין השאר גם ביצוע מושלם של מרקמים וצבע, וכוללים גם פגמים כגון עור רופס, זיעה, נקבוביות בעור, ציפורניים לא מטופחות, שיער גוף ועוד. הוא יוצר את עבודותיו בגדלים שונים, בקנה מידה מוקטן או מוגדל, ושונה מהגודל הטבעי. הוא מקפיד לא ליצור עבודות בגודלן הטבעי של הדמויות שבעבודותיו. הוא מפסל בחימר ולאחר מכן משתמש בפסל החימר ליצירת תבנית עבור הפסל הסופי העשוי מפיברגלס (גוף הפסל) וסיליקון (ראשו של הפסל).<ref></ref><ref name=":1" /> פסלים גדולים מבוצעים בתחילה בגבס על גבי תשתית רשת מחוזקת. במקרים אלה החימר, המשמש לעיבוד הפרטים המדויקים, מיושם על שכבת הגבס לאחר שזו נאטמה בלכה שתמנע מהגבס לינוק את המים משכבת החימר ולגרום להתייבשות מהירה ולסדקים. פסל החימר נהרס תוך כדי תהליך הכנת התבנית לפיברגלס. הסיליקון הגמיש, ממנו נוצר ראש הפסל, מהווה תשתית נוחה להשתלת שיער קפדנית. מיואק מעסיק בסטודיו שלו מספר עוזרים המסייעים לו בשלבים הטכניים של יציקת הפסלים או בתהליכי השתלת השיער. בשלב הצביעה מוסיף מיואק מגוון עצום של פרטים לגוף הפסל כגון ורידים, צפרניים, שומות, נמשים, צלקות, שיער גוף (בהדבקה) ועוד.<ref name=":1"></ref>

== הצלחות ראשונות ==
מיואק נמנע מחשיפה תקשורתית, ממעט להתראיין ובדרך כלל אינו מופיע לפתיחת תערוכותיו. תערוכת היחיד הראשונה של מיואק נערכה בגלריית אנתוני דאופאי (Anthony d’Offay) בלונדון בשנת 1998. בשנת 1999 הוצב פסלו "נער" (Boy), שהתנשא לגובה של חמישה מטרים, בכיפת המילניום בלונדון. בשנת 2001 הוצג הפסל בביאנלה ה-49 של ונציה.<ref name=":2"></ref> מאז מוצב הפסל בתצוגת קבע במוזיאון הדני לאומנות מודרנית בעיר אורהוס.<ref>ראה [https://quintinlake.photoshelter.com/image/I0000LQOa3qGZxAI תמונת הפסל "נער"] במוזיאון בעיר אורהוס, דנמרק.</ref>

בין השנים 2000–2002 היה מיואק אמן אורח בגלריה הלאומית בלונדון. בתקופה זו הוא השלים את יצירותיו "אם ותינוק" (Mother and Child), "אישה הרה" (Pregnant Woman), "אדם בסירה" (Man in a Boat), ו"תינוק מחותל (Swaddled Baby) שהוצגו בתערוכה המסכמת את שיתוף הפעולה עם הגלריה הלאומית ב-2003. הפסל "אישה הרה" (כ-2.5 מטרים גבהו) נרכש על ידי הגלריה הלאומית לאמנות האוסטרלית בקנברה, בסכום של למעלה מ-460 אלף דולר בשנת 2002. הייתה זו היצירה היקרה ביותר שנרכשה ידי הגלריה הלאומית האוסטרלית עד אז. לאחר התערוכה בלונדון הוצגה העבודה גם בסידני, בברלין, ובהארלם (הולנד).<ref name=":1" /><ref name=":2" />

ב-2006 הוצגו עבודותיו בתערוכות באקדמיה הלאומית הסקוטית באדינבורו, ובמוזיאון לאמנות בברוקלין ניו-יורק. בשנת 2011 הציג מספר עבודות בתערוכת יחיד בגלריית ג'יימס קוהן (James Cohan) בניו-יורק. באותה שנה השיג פסלו "תינוק גדול (Big baby) מחיר שיא של 1.32 מיליון דולר במכירה פומבית שנערכה בבית המכירות כריסטי בלונדון.<ref name=":3"></ref>

== אמן מבוקש ==
משנת 2013 הוצגו עבודותיו במוזיאונים וגלריות רבות ברחבי העולם ביניהם, מוזיאון קרן קרטייה לאמנות עכשווית בפריז, הגלריה של מכון פרואה (Fundacion Proa) לאמנות עכשווית בבואנוס איירס, ארגנטינה, המוזיאון לאומנות מודרנית (MAM) בריו דה ז'ניירו (בתערוכה בשנת 2004 בה נרשם מספר שיא של מבקרים במוזיאון זה) וכן מוזיאון הפינקוטקה (Pinacoteca) בסאו פאולו, ברזיל.<ref></ref>

בשנת 2016 הוצגו עבודותיו בהיכל תזאוס השייך למוזיאון האמנות בווינה וכן במוזיאון לאמנות "שרה הילדן" (Sara Hildén) בעיר טמפרה בפינלנד.<ref></ref> בשנת 2017 הציג מיואק 13 יצירות (כשליש מכלל עבודותיו עד אז) בתערוכת יחיד חשובה ביוסטון, טקסס.<ref></ref> באותה שנה הוצגו יצירותיו "תנוחת כפיות" (Spooning Couple), "איש פרא" (Wild Man), "בחרות" (Youth) ואחרות, בגלריית "פרנס" (Ferens Art Gallery) בעיר הול בבריטניה, לצד יצירות של לוסיאן פרויד ואדוארד מאנה.<ref></ref>

עבודותיו נמצאות באוספי גלריית טייט מודרן בלונדון, במוזיאון לאמנות בפילדלפיה, בגלריה הלאומית בקנברה אוסטרליה ובידי אספנים פרטיים.<ref name=":3" />

בשנת 2020 עזב את הסוכנות שייצגה אותו במשך כעשור והעביר את ייצוגו לרשת הגלריות של סוכן האמנות האוסטרי תדאוש רופאק (Thaddaeus Ropac) הפועלת בלונדון, פריז ובזלצבורג.<ref name=":3" />

== קישורים חיצוניים ==

* [https://www.powershow.com/viewht/4cff95-NjAwO/Ron_Mueck_powerpoint_ppt_presentation מצגת אודות רון מיואק] באתר powershow.com
* [https://pt.slideshare.net/gal080207/ron-mueck-escultor-presentation עבודותיו של רון מיואק] במצגת באתר slideshare.net
* מבחר ת[https://www.saatchigallery.com/artists/artpages/ron_mueck_5.htm מונות מעבודותיו של מיואק] באתר של גלריית סאצ'י saatchigallery.com.
* סרטון [https://www.youtube.com/watch?v=eauaam4wu6M Ron Mueck - Exhibition tour - David Lynch meets Ron Mueck - 2013] באתר Youtube
* אמני פיסול היפר-ריאלסטי נוספים: ג'ון דה-אנדראה , דווין הנסון .
* [https://museum.imj.org.il/magazine/?p=2886 כתבה ב"פלטפורמה"], אגף הנוער במוזיאון ישראל
* חשבון [https://www.instagram.com/ronmueckart/?hl=en האינסטגרם] של רון מיואק
* [https://www.ynet.co.il/articles/0,7340,L-5057991,00.html הצצה ליצירות הענק של רון מיואק] באתר ynet

== הערות שוליים ==

קטגוריה:פסלים אנגלים
קטגוריה:אוסטרלים שנולדו ב-1958